b'\n_START_ARTICLE_\nOrisha\n_START_PARAGRAPH_\nEls \xc3\xb2r\xc3\xac\xe1\xb9\xa3\xc3\xa0 (en la llengua ioruba), coneguts com orich\xc3\xa1 o orix\xc3\xa1 a l\'Am\xc3\xa8rica Llatina, s\xc3\xb3n la forma humana dels esperits (Irunm\xe1\xbb\x8dl\xe1\xba\xb9) enviats per Olodumare/Olorun/Olofi en la cosmologia ioruba. Els Irunm\xe1\xbb\x8dl\xe1\xba\xb9 estan destinats a guiar la creaci\xc3\xb3 i, sobretot, la humanitat sobre com viure i tenir \xc3\xa8xit a la Terra (Ay\xc3\xa9). Es diu que la majoria de \xc3\xb2r\xc3\xac\xe1\xb9\xa3\xc3\xa0 s\xc3\xb3n de\xc3\xaftats existents anteriorment al m\xc3\xb3n espiritual (\xc3\x92run) com Irunm\xe1\xbb\x8dl\xe1\xba\xb9, mentre que d\'altres es conta que foren humans que van ser reconeguts com a de\xc3\xaftats a la seva mort a causa de les gestes extraordin\xc3\xa0ries.                     _NEWLINE_Molts \xc3\xb2r\xc3\xac\xe1\xb9\xa3\xc3\xa0 viatjaren al Nou M\xc3\xb3n com a resultat del tr\xc3\xa0fic d\'esclaus africans i ara s\'expressen en pr\xc3\xa0ctiques tan variades com la santeria, el candombl\xc3\xa9, la trinitat orisha, la umbanda i l\'oyotunji, entre d\'altres. El concepte dels orisha \xc3\xa9s similar al de les de\xc3\xaftats de les religions tradicionals del poble Bini de l\xe2\x80\x99Estat Edo al sud de Nig\xc3\xa8ria, del poble Ewe de Ben\xc3\xadn, de Ghana i de Togo, i dels Fon de Ben\xc3\xadn.\n_START_SECTION_\nNombre\n_START_PARAGRAPH_\nLa tradici\xc3\xb3 ioruba sovint diu que hi ha 400 + 1 \xc3\xb2r\xc3\xac\xe1\xb9\xa3\xc3\xa0, quantitat que es troba associada amb un n\xc3\xbamero sagrat. Altres fonts suggereixen que el n\xc3\xbamero \xc3\xa9s "tants com pots pensar m\xc3\xa9s un (un nombre innumerable)" Les tradicions orals diferents refereixen a 400, 700, \xc3\xb2 1.440 orisha.\n_START_SECTION_\nCreences\n_START_PARAGRAPH_\nEls practicants creuen que la vida di\xc3\xa0ria dep\xc3\xa8n de l\'alineament i coneixement que es tengui del propi ori. El terme ori significa, literalment,  cap, per\xc3\xb2 en temes espirituals es fa servir per a referir-se a una porci\xc3\xb3 de l\'\xc3\xa0nima que determina el dest\xc3\xad personal._NEWLINE_Alguns \xc3\xb2r\xc3\xac\xe1\xb9\xa3\xc3\xa0 es troben molt arrelats en l\'adoraci\xc3\xb3 dels avantpassats: guerrers, reis i fundadors de ciutats foren adorats despr\xc3\xa9s de la seva mort i ascendits al pante\xc3\xb3 ioruba. L\'adoraci\xc3\xb3 d\'alguns orishas basats en figures hist\xc3\xb2riques es limita a la seva fam\xc3\xadlia o la seva ciutat d\'origen, mentre que d\'altres s\xc3\xb3n venerats en \xc3\xa0rees geogr\xc3\xa0fiques molt majors.\n_START_SECTION_\nAshe\n_START_PARAGRAPH_\nAshe \xc3\xa9s la for\xc3\xa7a vital que es troba en totes les coses, vives i inanimades. Se\'l descriu com el poder que fa que les coses passin. \xc3\x89s una expressi\xc3\xb3 que es fa servir en les felicitacions i pregaries, aix\xc3\xad com un concepte de creixement espiritual. Els devots dels or\xc3\xac\xe1\xb9\xa3\xc3\xa0 s\'esforcen en obtenir ashe a trav\xc3\xa9s dels iwa-pele i una naturalesa amable i bona que els permeti alinear-se amb l\'ori, i que d\'altres podrien anomenar pau interior i satisfacci\xc3\xb3 amb la vida. Ashe \xc3\xa9s l\'energia divida que ve d\'Olodumare, la deitat creadora, i es manifesta a trav\xc3\xa9s d\'Olorun, el governador dels cels i a qui s\'associa amb el sol. Sense el sol no podria existir la vida, de la mateixa manera que tampoc pot fer-ho sense algun grau d\'ashe. En ocasions s\'associa l\'ashe amb Eshu, el missatger \xc3\xb2r\xc3\xac\xe1\xb9\xa3\xc3\xa0. Per als practicants d\'aquesta religi\xc3\xb3, l\'ashe representa l\'enlla\xc3\xa7 entre l\'eterna pres\xc3\xa8ncia de la suprema deitat, els orishas i els ancestres. _NEWLINE_En la capoeira brasilera es fa refer\xc3\xa8ncia, sovint, al concepte d\'ax\xc3\xa9. En aquest context es fa servir com a salutaci\xc3\xb3 o comiat, en can\xc3\xa7ons i com a forma d\'elogi. Dir que alg\xc3\xba "t\xc3\xa9 ax\xc3\xa9" en capoeira \xc3\xa9s una forma d\'elogi de la seva energia, esperit de lluita i actitud.'